- Vi arbejder videre på at få identificeret nogle af de øvrige gerningspersoner, lyder det fra politiet.

Søndag blev en 21-årig medarbejder på McDonald's i Thisted overfaldet af tre gerningspersoner, som han kort forinden havde været med til at smide ud af butikken. Hændelsen skete natten til søndag. Her tre dage senere er én person nu sigtet i sagen. - Vi har foretaget en sigtelse i sagen i samarbejde med Syd- og Sønderjyllands Politi, da vi har identificeret en af gerningsmændene dernede, siger fungerende politikommissær ved Nordjyllands Politi Henrik Jensen. Ifølge TVMidtvest havde tre mænd kastet med mad og var efterfølgende af den grund blevet bortvist fra fastfoodkæden. Bortvisningen faldt tilsyneladende ikke i god jord hos de tre personer. For senere tildelte de slag og spark til en ung McDonald's-medarbejder nede på havneområdet nær butikken. Den sigtede i sagen er blevet afhørt, og politiet er nu i færd med at samle trådene. Der er ikke sket en fremstilling, og den sigtede er blevet løsladt igen. - Vi arbejder videre på at få identificeret nogle af de øvrige gerningspersoner, lyder det fra Henrik Jensen. Den 21-årige er ikke kommet alvorligt til skade i forbindelse med overfaldet.